b'\n_START_ARTICLE_\nDelovni dan sestre Marje\n_START_SECTION_\nVsebina\n_START_PARAGRAPH_\nMedicinska sestra Marja obiskuje bolnike na domu. Njen mo\xc5\xbe Lenart ima te\xc5\xbeave v spolnosti in Marja mu ves \xc4\x8das govori, naj obi\xc5\xa1\xc4\x8de zdravnika. Pred Lenartom je bila poro\xc4\x8dena z Drejcem, s katerim sta imela sina Drej\xc4\x8dka. Oba sta umrla v prometni nesre\xc4\x8di. Vsak dan bolj se prereka z mo\xc5\xbeem, zato tudi ta dan jezna odide v slu\xc5\xbebo._NEWLINE_S kolesom obiskuje paciente na domu: Mihca, ki je pred kratkim pri\xc5\xa1el iz bolnice, \xc5\xbeensko, ki trpi zaradi i\xc5\xa1ijasa in je z Marjo nesramna, \xc4\x8de\xc5\xa1 da ne bi smela priti pred deseto uro zjutraj. Pacient Marjan ima mi\xc5\xa1i\xc4\x8dno atrofijo, gospodu Kolencu pa sestra previje nogo zaradi rane. Moral bi iti na operacijo, vendar se boji, da bi potem ostal brez dela. Drobni\xc4\x8d po\xc4\x8dasi umira za rakom, Marja mu prinese mo\xc4\x8dne tablete proti bole\xc4\x8dinam. Opozori ga, da ne sme vzeti ve\xc4\x8d kot dve na dan. Njen naslednji pacient je Miha Jereb, partizanski invalid brez nog. Poro\xc4\x8den je s h\xc4\x8derko prej\xc5\xa1nje ljubice, vendar osvaja \xc5\xa1e Marjo. Nato sestra obi\xc5\xa1\xc4\x8de na srcu bolnega pacienta Cirila. Zaupa se ji, da bi pred smrtjo rad izkusil pravo ljubezen in se ljubil z Marjo. Nekaj \xc4\x8dasa se ga brani, potem pa se mu prepusti. Njena pot se nadaljuje do bloka, kjer \xc5\xbeivi Lazarka. Po operaciji kolka ji pomaga hoditi brez bergel in ji svetuje, naj se ve\xc4\x8d giblje, da bo izgubila nekaj kilogramov. Ves \xc4\x8das obiska razmi\xc5\xa1lja, kako lepo se je bilo ljubiti s Cirilom in da se ni tako ljubila \xc5\xbee, odkar je umrl Drejc. V \xc5\xbeupni\xc5\xa1kem stanovanju obi\xc5\xa1\xc4\x8de biv\xc5\xa1ega organista Martina Majnika. Zaradi desne polovice omrtvi\xc4\x8denega telesa ne more govoriti, zato se sestra z njim s te\xc5\xbeavo sporazumeva. Njena naslednja pacientka je Kormanka, ki se ves \xc4\x8das prito\xc5\xbeuje nad delom zdravnikov in medicinskih sester. Previje ji rano ter ji svetuje, naj se \xc4\x8dim manj giblje, da se bo rana hitreje zacelila. Ko obi\xc5\xa1\xc4\x8de za rakom umirajo\xc4\x8dega Ibra, sre\xc4\x8da mlado \xc5\xbeensko, ki je tik pred porodom tretjega otroka s tretjim mo\xc5\xa1kim. Odpravi se \xc5\xa1e do Keti\xc5\xa1a in ga pregovarja, naj se raje preseli v dom za upokojence, vendar se Keti\xc5\xa1 s tem ne strinja, saj meni, da mu je v njegovem domu najlep\xc5\xa1e._NEWLINE_Po kon\xc4\x8danem delu gre po nakupih, saj bodo naslednji dan zaradi praznika trgovine zaprte, vendar je kruha \xc5\xbee zmanjkalo. Lenart se doma razburi, ker je prinesla prepe\xc4\x8denec namesto kruha, in jo mu\xc4\x8di z ljubosumjem, saj meni, da v slu\xc5\xbebi ostaja zaradi privla\xc4\x8dnih pacientov. Prizna mu, da ima ljubimca in da sta se tisti dan ljubila. Lenart jo udari, Marja pa mu zagrozi z lo\xc4\x8ditvijo. Uka\xc5\xbee mu, naj se takoj odseli iz hi\xc5\xa1e in pusti klju\xc4\x8de v po\xc5\xa1tnem nabiralniku, sama pa odide k pacientu Drobni\xc4\x8du. Ta ji pove, da je umrl Ciril. Marja se boji, da je kriva za njegovo smrt, saj je umrl takoj po njunem ljubljenju. Doma najde Lenarta, ki se ni hotel odseliti. Spi na kav\xc4\x8du, njo pa je v postelji poleg trpke bole\xc4\x8dine navdalo sladko upanje, da je zanosila s Cirilom.\n_START_SECTION_\nFilm\n_START_PARAGRAPH_\nPo romanu je bila leta 1982 posneta 60 minut dolga televizijska igra v re\xc5\xbeiji Marije \xc5\xa0eme Bari\xc4\x8devi\xc4\x8d. V glavnih vlogah so nastopali Marjeta Gregora\xc4\x8d, Du\xc5\xa1a Po\xc4\x8dkaj, Lojze Rozman, Maks Bajc, Angela Hlebce in Sa\xc5\xa1o Miklavc.\n_START_SECTION_\nKritike\n_START_PARAGRAPH_\n"Ne vem, zakaj, ali velikokrat sem se spomnil na "Lukarje", ko sem prebiral "Delovni dan sestre Marje." (Potr\xc4\x8d 1980: 787)_NEWLINE_"Ob povesti Delovni dan sestre Marje se bo bralec nedvomno zamislil. Nad seboj in drugimi. Nad prostorom, ki mu je odmerjen po njegovi lastni zaslugi ali pa ne. To pa zado\xc5\xa1\xc4\x8da za pisateljev ustvarjalni napor in namen, ki mu je bil spodbuda pri pisanju." (Gaborovi\xc4\x8d 1980: 6)_NEWLINE_"Delovni dan sestre Marje, za katerega je pisatelj sam dejal, da je ostal pri geslu "iz \xc5\xbeivljenja za \xc5\xbeivljenje". Gre za pripoved o patrona\xc5\xbeni sestri, njenem delu, kako hodi od hi\xc5\xa1e do hi\xc5\xa1e in pomaga bolnikom. Skratka roman, ki bo zlahka postal ljudsko branje, kot je dejal Ivan Potr\xc4\x8d." (Vol\xc4\x8djak 1980: 5)'